Ifølge Midt- og Vestsjællands Politis oplysninger flygtede røveren fra banken i Ringsted i en sølvgrå Hyundai Getz fra 2003 med nummerplade VJ 57 665.

Bilen blev stjålet i går aftes omkring 22:35 fra Frederikssundsvej i Københavns Nordvestkvarter, da bilnøglerne sad i tændingen.

Ifølge vidner på stedet kørte flugtbilen ad Bøllingsvej i Ringsted mod sygehuset og herfra videre i ukendt retning.

Bankrøveriet i Ringsted sker to dage efter et umotiveret overfald i Birkerød i Nordsjælland, som skete klokken 21:30 lørdag aften.

Her blev to personer ramt af en økse i hovedet og på overkoppen. De var begge uden for livsfare efter økseangrebet, hvor politiet gik ud med billede og en efterlysning af en 29-årig mand, som de altså nu har sat et navn på.

Alle politikredse er oppe på dupperne

Det er signalement og billeder fra de to hændelser, som gør, at politiet tror, der kan være tale om samme gerningsmand.

- Ud fra signalementet og det billede, vi har set, mener vi, at der kan være tale om, at det er den samme, siger Carsten Andersen, kommunikationsansvarlig ved Midt- og Vestsjællands Politi.

Læs også : Mistænkt for økseoverfald blev løsladt for ti dage siden

Han opfordrer folk til at henvende sig til politiet på telefonnummer 114, hvis de ser flugtbilen fra dagens bankrøveri, ser noget andet mistænkeligt eller har kendskab til sagen. Men folk skal holde sig fra manden.

- Man skal endelig ikke kontakte ham. Man skal holde sig langt væk, ringe til os og observere på god afstand, siger Carsten Andersen.

Midt- og Vestsjællands Politi har underrettet de øvrige politikredse på Sjælland, men hvad politiet mere gør for at få fanget manden, vil politiet ikke oplyse.